#FeesMustFall: Spuitnaalde by Rhodes-kampus uitgegooiBetogende studente het mediese spuitnaalde by die ingang van Rhodes-universiteit uitgegooi. Foto: SAPD Studente wat onder die vaandel van #FeesMustFall betoog, het Woensdag in die vroeë oggendure ook op die kampus van die Rhodes Universiteit amok gemaak. Brig. Sally de Beer, woordvoerder van die polisie, het gesê ongeveer 200 studente het om 03:00 vanoggend al die ingange na die kampus afgesper en mediese spuitnaalde by die ingang, op die hoek van Prince Alfred- en Somersetstrate, uitgegooi. Kort daarna het die studente ŉ sleepwa van die kampus verwyder en dit by die ingang in Artilleryweg omgekeer. Hulle het daarna die sleepwa aan die brand gesteek. “Polisiebeamptes, nooddienswerkers en lede van die brandweer het die versperde ingange weer oopgemaak en die vuur geblus. ŉ Forensiese span van die polisie was op die toneel om ondersoek in te stel,” het De Beer gesê. “In die stadium is niemand nog in hegtenis geneem nie, maar die polisie is steeds op die toneel en monitor die situasie.” Maroela Media het vroeër berig geweld het Dinsdagaand weer op die kampus van die Universiteit Kaapstad (UK) uitgebreek toe studente verskeie brande gestig, deure en vensters gebreek en veiligheidsbeamptes met klippe bestook het. Skokgranate moes afgevuur word om die situasie in bedwang te bring. Betogende studente het ingange na Rhodes-universiteit afgesper. Foto: SAPD Intussen het die Universiteit van die Witwatersrand (Wits) besluit om sy akademiese program weer geheel en al op te skort, nadat betogings op die kampus gister erg gewelddadig geraak het. Die universiteit het gesê die akademiese bedrywighede is gestaak om ruimte te skep vir onderhandelinge met die betogers. Lt.genl. Khomotso Phahlane, die waarnemende nasionale polisiekommissaris, het ŉ beroep op studente gedoen om vreedsaam te betoog en nie in die proses eiendom te vernietig of gewelddadig te raak nie. “Die SAPD gaan voort om die situasie landwyd te monitor en sal die nodige stappe doen om stabiliteit en vrede te handhaaf en veiligheid van lewens en eiendom te beskerm,” het hy gesê.